George Wendt

Bakgrunn

Wendt ble født i Chicago i Illinois og gikk på Campion High School i Prairie du Chien i Wisconsin. Han ble kastet ut av University of Notre Dame da han ikke gav studiene noen prioritering. Han tok senere en Bachelor i økonomi ved Rockhurst University i Kansas City.

Karriere

Wendt startet sin karriere i 1975 da han ble medlem av den Chicago-baserte teatergruppen The Second City. Her møtte han også sin fremtidige kone Bernadette Birkett, som senere skulle gi stemme til Norms kone i serien Cheers.
George Wendt filmdebuterte i 1980 via en liten birolle i drama- og fantasyfilmen Somewhere in Time og hadde samme år en rolle i kortfilmen The Gift of the Magi. Han TV-debuterte samme år i TV-filmen Avery Schreiber Live from the Second City og hadde i 1981 sin første gjesteopptreden i en TV-serie, den kjente krimserien Par i hjerter. Han hadde etter det gjesteopptredener i kjente komiserier som Forviklingar (1981), Taxi (1981), Alice (1982) og M*A*S*H (1982), før han i 1982 fikk rollen som den godmodige og øldrikkende stamgjesten Norm i situasjonskomedien Cheers. Wendt medvirket i alle dens episoder i de elleve årene (til 1993) den gikk og brakte han internasjonal kjendisstatus. Parallelt med sin opptreden i Cheers hadde han sentrale biroller i filmer som blant annet grøsseren Dreamscape (1984), krimkomedien Fletch (1985), skrekkomedien House (1986), dramakomedien Gung Ho (1986), dramafilmen Guilty by Suspicion (1991) og den romantiske scifi-komedien Forever Young (1992). I tillegg til dette hadde han i 1991 en sentral rolle i Michael Jacksons berømte musikkvideo «Black or White».
Wendts karriere etter Cheers har vært mer beskjeden og ujevn. I 1995 gjorde han et mislykket forsøk på å skape sin egen komiserie kalt The George Wendt Show, men serien ble tatt av sendeskjemaet etter en episode. Han har videre hatt flere gjesteopptredener i den kortlivede serien Madigan Men. I perioden 2001-02 hadde han rollen som Mike Shelby i ungdomsserien Sabrina, the Teenage Witch, og i perioden 1986-2003 hadde han ti opptredener i det humoristiske variteserien Saturday Night Live. Han har videre hatt gjesteopptredener i kjente komiserier som Wings (i en ep. fra 1990 der han faktisk opptrådte som karakteren Norm fra Cheers), The Simpsons (1994), Seinfeld, Spin City (1996), Frasier (2002, også her som Norm), Family Guy (2007) og den britiske The Green Green Grass (2007). I 1995 hadde han en sentral rolle i Columbo-episoden Strange Bedfellows. 
George Wendt har etter Cheers også hatt biroller i filmkomedier som blant annet Man of the House (1995), Space Truckers (1996), Spiceworld - The Movie (1997), Outside Providence (1999), The Prime Gig (2000) og Kids in America (2005). Han er i 2009 aktuell i familiefilmen Opposite Day og komedien Chad Chucka.
Wendt har også deltatt i teateroppsetninger, blant annet på Broadway hvor han i 2008 spilte i en oppsetning av Hairspray. I 2007 spilte han i en oppsetning av 12 angry men i Dallas.

Priser og nominasjoner

Wendt har vært Emmy-nominert hele seks ganger for sin rolle i Cheers.

Personlinge forhold

George har siden 1978 vært gift med skuespillersken Bernadette Birkett og har tre barn med henne (f. 1985, 1987 og 1990).